钦定古今图书集成/历象汇编/庶征典/第184卷 > 元
## 钦定古今图书集成/历象汇编/庶征典/第184卷 > 元

### 世祖至元元年嘉禾生

按《元史世祖本纪》：“至元元年十月壬子，恩州历亭县
进嘉禾，一茎五穗。十一月丁酉，太原路临州进嘉禾
二茎。”

至元二年，芝草生。

按《元史世祖本纪》：“二年八月丙子，济南路邹平县进
芝草一本。”

至元三年，《桑》有《龙文》。

按《元史世祖本纪》。不载　按《五行志》，三年夏，上都、大
都桑果叶皆有黄色龙文。

至元四年，嘉禾生。

按《元史世祖本纪》：“四年十月辛未，太原进嘉禾二本，
异亩同颖至元六年，嘉禾生。”

按：《元史世祖本纪》：“六年九月癸丑，恩州进嘉禾，一茎
三穗。”

至元七年，瑞麦生。

按《元史世祖本纪》：“七年五月壬戌，东平府进瑞麦，一
茎二穗、三穗、五穗者各一本。”

至元八年，芝草生。

按《元史世祖本纪》：“八年九月癸酉，益都府济州进芝
草二本。”

至元九年秋，桃杏实。

按《元史世祖本纪》。不载。　按《五行志》。九年秋，“奉元桃
杏实。”

至元十一年，瑞麦生。

按《元史世祖本纪》：“十一年七月乙未，兴元凤州民献
麦，一茎四穗至七穗，谷一茎三穗。”

至元十二年，椿实如木瓜。

按《元史世祖本纪》。不载　按《五行志》。十二年五月，“汴
梁祥符县椿树结实如木瓜。”

至元十六年，苇生成旗枪黍，有文。

按《元史世祖本纪》，不载。　按《五行志》：十六年六月，彰
德路苇叶顺次倚叠而生，自编成若旗帜，上尖叶聚
粘如枪。民谣云：“苇生成旗，民皆流离。苇生成枪，杀伐
遭殃。”又有黍自生成文，红楷黑字，其上节云：“天下太
平。”其下节云：“天下刀兵。”

至元十六年，李树结实如瓜。

按《元史世祖本纪》。不载　按《五行志》。十六年。彰德李
树结实如小黄瓜。民谣云。“李生黄瓜。民皆无家。”
至元十七年。嘉禾生。

按《元史世祖本纪》：“十七年十一月甲寅，太原路坚州
进嘉禾六茎。”

至元十八年，“芝草、瑞麦生，竹生实。”

按《元史世祖本纪》。十八年“六月己丑。芝生眉州。”“闰八
月壬辰。瓜州屯田进瑞麦。一茎五穗。”　按《五行志》。“十
八年处州山谷中小竹结实如小麦。饥民采食之。”
至元二十年。嘉禾生。

按《元史世祖本纪》：“二十年十月癸巳，斡端宣慰使刘
恩进嘉禾，同颖九穗、七穗、六穗者各一。”

至元二十一年。松实盈尺。树木一夕有泥涂之
按《元史世祖本纪》。不载　按《五行志》。二十一年。明州
松树结实。其大有盈尺者。八月。汴梁祥符邑中树木。
一夕皆有湿泥涂之。

至元二十二年，芝草生。

按《元史世祖本纪》：“二十二年十月壬子，长葛郾城各
进芝草。”

至元二十三年，芝草生。

按《元史世祖本纪》：“二十三年四月丁未，江东宣慰司
进芝一本。九月，南部县生嘉禾，一茎九穗，芝产于苍
溪县。十月庚申，济宁路进芝二茎。”

至元二十四年，瑞麦生。

按《元史世祖本纪》：“二十四年八月癸亥，濬州进瑞麦，
一茎九穗。”

至元二十五年，嘉禾生。

按《元史世祖本纪》：“二十五年八月丙辰，萍乡县进嘉
禾。”

至元二十六年，芝草生。

按《元史世祖本纪》：“二十六年三月癸巳，东流县献芝。
甲子，池州贵池县民王勉进紫芝十二本。六月丁丑，
汲县民朱良进紫芝。”

### 成宗元贞元年榆木有文

按《元史成宗本纪》。不载。　按《五行志》。元贞元年。太平
路芜湖县进榆木。有文曰“天下太平年。”

### 大德元年嘉禾生

按《元史成宗本纪》：“大德元年十一月辛未，曹州进嘉
禾，一茎九穗。”

### 仁宗延祐四年嘉禾生

按《元史仁宗本纪》：“延祐四年九月己巳，大都南城产
嘉禾，一茎十一穗。”

延祐七年，嘉禾生。

按《元史仁宗本纪》：“七年三月庚寅，英宗即位。五月丁
未，饶州番阳县进嘉禾，一茎六穗。”

### 英宗至治元年嘉禾生

按《元史英宗本纪》：“至治元年十月壬子，拜住献嘉禾，
两茎同穗。”

至治二年，嘉禾生。

按《元史英宗本纪》：“二年八月壬申，蔚州民献嘉禾。”

### 泰定帝泰定元年嘉谷生

按《元史泰定帝本纪》：“泰定元年十月乙卯，成都嘉谷
生，一茎九穗。”

### 顺帝至元四年瑞麦生

按《元史顺帝本纪》：“至元四年五月，彰德献瑞麦，一茎
三穗“至元五年，芝草生。”

按《元史顺帝本纪》：“五年十二月，工部厅梁上出芝草，
一本七茎。”

### 至正三年嘉禾生

按《元史顺帝本纪》：“至正三年八月甲午朔，晋宁路临
汾县献嘉禾，一茎有八穗者。”

至正八年秋，桃杏花。

按《元史顺帝本纪》。不载。　按《五行志》。八年九月，“奉元
路桃杏花。”

至正十四年，桃李秋花。

按《元史顺帝本纪》。不载。　按《五行志》。十四年八月。冀
宁路榆次县桃李花。

至正十五年冬，桃杏花。

按：《元史顺帝本纪》：“十五年十一月戊戌，介休县桃杏
花。”

至正十六年，李生黄瓜。

按《明昭代典则》：至正十六年夏六月，彰德李实如黄
瓜。先是有童谣云：“李生黄瓜，民皆无家。”

至正十七年冬，桃李花。

按：《明昭代典则》：“十七年冬十一月，汾州桃李有花。